Predkladacia správa

Predmetný materiál sa na rokovanie vlády SR predkladá na základe § 3 ods.2 zákona č. 474/2005 Z. z. o Slovákoch žijúcich v zahraničí a o zmene a doplnení niektorých zákonov (ďalej len „zákona“), ktorý ukladá vláde každoročne do 1. septembra predkladať Národnej rade SR správu za predchádzajúci kalendárny rok o štátnej politike starostlivosti o Slovákov žijúcich v zahraničí a o poskytnutej štátnej podpore Slovákom žijúcim v zahraničí spolu s návrhom programu štátnej politiky starostlivosti o Slovákov žijúcich v zahraničí na ďalší rok obsahujúcim predpokladanú sumu rozpočtových prostriedkov potrebných na jej realizáciu. 

Na základe rozporového konania, ktoré sa uskutočnilo dňa 20. 8. 2007 na úrovni podpredsedu vlády pre vedomostnú spoločnosť, európske záležitosti, ľudské práva a menšiny a ministra financií SR, ako aj vzhľadom na skutočnosť, že nie je uzatvorený návrh rozpočtu verejnej správy na rok 2008 – kapitola Úradu vlády SR, nie je možné zahrnúť do materiálu predpokladanú sumu rozpočtových prostriedkov potrebných na realizáciu štátnej politiky starostlivosti o Slovákov žijúcich v zahraničí. V zmysle uvedeného upravil predkladateľ materiálu aj jeho názov. 

Materiál vypracoval Úrad pre Slovákov žijúcich v zahraničí (ďalej len „ÚSŽZ“), zriadený na základe § 4 ods. 1 zákona, v súčinnosti so zainteresovanými ministerstvami a ostatnými orgánmi štátnej správy, ktoré sa v rozsahu svojej pôsobnosti takisto podieľajú na výkone štátnej politiky starostlivosti o Slovákov žijúcich v zahraničí, ako aj s organizáciami slovenských menšín a komunít v zahraničí. 

Predkladaný materiál akceptuje strategické ciele Slovenskej republiky vyjadrené v článku 7a) Ústavy SR, v Programovom vyhlásení vlády SR zo dňa 31. 7. 2006, ako aj v Deklarácii Národnej rady SR zo dňa 6. 7. 1999. Materiál prešiel medzirezortným pripomienkovým konaním, všetky pripomienky boli zapracované a na rokovanie vlády SR sa predkladá bez rozporov. 
 	
Materiál zohľadňuje prioritné požiadavky spolkov a organizácií slovenských menšín a komunít v zahraničí, vyplývajúce zo záverov Stálej konferencie Slovenská republika a Slováci žijúci v zahraničí, ktorá sa uskutočnila v Bratislave v dňoch 27. – 28. apríla 2007. Uvedené požiadavky sú zásadné pre udržanie životaschopnosti menšín a komunít Slovákov žijúcich v zahraničí. Podpora Slovákov žijúcich v zahraničí zo strany Slovenskej republiky je zameraná na prehĺbenie ich národného povedomia a na uchovanie kultúrnej a jazykovej identity. 

Materiál pozostáva z dvoch častí. Prvou je správa o štátnej politike starostlivosti o Slovákov žijúcich v zahraničí za rok 2006, doplnená prílohou č. 1 obsahujúcou prehľad o požadovaných a poskytnutých dotáciách v pôsobnosti ÚSŽZ v roku 2006, schválených medzirezortnou komisiou. Druhú časť tvorí návrh programu starostlivosti o Slovákov žijúcich v zahraničí na rok 2008. Prílohou č. 2 je tabuľka odhadov počtu Slovákov žijúcich v zahraničí v roku 2007.